ทีเอ็มบีออกบัญชีฟรีค่าธรรมเนียม
แบงก์ทหารไทย ออกผลิตภัณฑ์ ทีเอ็มบี วันแบงก์ วันแอคเค้าท์ ฟรีค่าธรรมเนียมเจาะลูกค้าธุรกิจ
12 มิ.ย. 2555

แบงก์ทหารไทย ออกผลิตภัณฑ์ ทีเอ็มบี วันแบงก์ วันแอคเค้าท์ ฟรีค่าธรรมเนียมเจาะลูกค้าธุรกิจ 
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า ธนาคารได้ออกบัญชีสำหรับลูกค้าธุรกิจ “ทีเอ็มบี วันแบงก์ วันแอคเค้าท์” เป็นบัญชีที่ลูกค้าสามารถฝาก ถอน และโอนเงินไปยังบัญชีของตัวเอง และของคู่ค้าแบบข้ามเขต รวมทั้งฝากเช็คเคลียริ่งเข้าบัญชีที่สาขาใดก็ได้ได้โดยไม่เสียค่าธรรมเนียม แต่คู่ค้าต้องเปิดบัญชีทีเอ็มบี วันแบงก์ วันแอคเค้าท์ของธนาคารทหารไทยเหมือนกัน ซึ่งหากเป็นลูกค้าธุรกิจของธนาคารอยู่แล้วไม่จำเป็นต้องเปิดบัญชีใหม่แค่ขอเปลี่ยนเป็นบัญชีทีเอ็มบี วันแบงก์ วันแอคเค้าท์กับสาขา
นายปพนธ์ กล่าวว่า ปัจจุบันลูกค้าธุรกิจเมื่อนำเช็คเข้าสาขาต้องเสียค่าเคลียริ่ง 0.1% ของยอดหน้าเช็ค และเสียค่าธรรมเนียมการโอนเงินข้ามเขตครั้งละ 20 บาท ฉะนั้นเมื่อลูกค้ามีเงินหมุนเวียนค่าสินค้าเข้าและออกเดือนละ 1 ล้านบาท เท่ากับลูกค้าต้องเสียค่าธรรมเนียมอย่างต่ำเดือนละ 1,000 บาท ซึ่งหากลูกค้าหันมาใช้ผลิตภัณฑ์นี้ก็ไม่ต้องเสียค่าธรรมเนียมในส่วนนี้ และยังช่วยร่นระยะเวลากระบวนการเคลียริ่งในรูปแบบเดิมที่นานประมาณ 2 สัปดาห์ ถึงจะได้เงินเหลือประมาณ 3 วัน